Gregory Mugisha Muntu, asinga kuyitibwa Mugisha Muntu yazalibwa mu Gwomwenda lukumi mu lwenda ataano mu munaana, munnabyabufuzi wa Uganda era muserikale wa magye eyawummula. Ye Pulezidenti w'ekibiina ky'ebyobufuzi ekya Alliance for National Transformation. Ekibiina ky'ebyobufuzi kino ky'atandikibwawo mu Gwokusatu nkumi bbiri kkumi na mwenda. Yaweerezaako nga Pulezidenti w'ekibiina kya Forum for Democratic Change, ekibiina ky'ebyobufuzi ekivuganya gavumenti, okuva mu nkumi bbiri kkumi n’ebiri okutuuka mu nkumi bbiri kkumi na musanvu. Mu Gwomwenda nkumi bbiri kkumi na munaana, Genero Muntu yayawukana okuva ku kibiina kya Forum for Democratic Change ng'entabwe yava ku butakkaanya wakati we n'omukulembeze wa Forum for Democratic Change omuggya Owekitiibwa. Patrick Oboi Amuriat. Nga abiri mu musanvu Ogwomwenda nkumi bbiri kkumi na munaana yalangirira mu lukiiko lw'abannamawulire omwali n'aba telefayina nti ye wamu n'abakulembeze abalala baali batandisewo ekisinde oluvanyuma ekyafuuka Alliance for National Transformation. Yaweerezaako ng'omuduumizi w'amagye, ekifo eky'awaggulu mu magye ga Uganda, okuva mu lukumi mu lwenda kinaana mu mwenda okutuuka mu lukumi mu lwenda kyenda mu munaana. Eggye lya National Resistance Army bwe lyakyusibwa okufuuka eggye ly’eggwanga erya Uganda Peoples’Defence Force, Genero Muntu yafuuka omuduumizi wa Uganda Peoples’Defence Force. Mu bbiri munaana, teyasobola kuwangula kifo kya bwapulezidenti wa Forum for Democratic Change mu lwokaano lwe yalimu ne Kizza Besigye, naye oluvannyuma yalondebwa ku bwa Pulezidenti w'ekibiina mu nkumi bbiri kkumi n’ebiri. Ye mutandisi era pulezidenti w'ekibiina kya Alliance for National Transformation. Mugisha Muntu yazaalibwa ku kyalo ky'e Kitunga. Mu kiseera kino ekitundu kino kyafuuka Disitulikiti y’e Ntungamo, ekitundu ekigwa mu Ankole, mu bugwanjuba bwa Uganda. Bazadde be ye Enock Ruzima Muntuyera ne Aida Matama Muntuyera. Obuto bwe bwamwanguyira olw'ensonga nti kitaawe yali muweereza wa gavumenti ow'amaanyi era ow'oku lusegere lw'eyali omukulembeze wa Uganda, Militon Obote. Yasomera ku ssomero lya Mbarara Junior, Kitunga Pulayimale ne ssekendule ku Kitunga High oluvannyuma eryatuumibwa Muntuyera High, ng'ekijjukizo kya kitaawe. Muntu era yasomera ku ssomero lya Makerere College era oluvannyuma yatikkirwa mu ssomo lya ssaayansi w’ebyobufuzi okuva ku ssetendekero wa Makerere Yunivaasite, ng'eno yali mumyuka wa pulezidenti w'ekibiina ky'abayizi. Muntu yeegatta ku ggye ly'omu nsiko erya National Resistance Army erya Yoweri Museveni olunaku lwe yamaliriza ebigezo bye ebya Yunivasite ekintu ekyanyiiza ennyo ab'eŋŋanda ze ssaako ne Pulezidenti Obote eyali amutwala nga mutabani we. Mu bwangu ddala nga yaakeggata ku baayekera, yakubibwa essasi mu kifuba. Wabula, yawona oluvannyuma lw'okufuna obujjanjabi mu Kampala. Oluvannyuma yafuulibwa omukulu w'ekitongole ky'amagye ekikessi nga National Resistance Army etuuse ku buwanguzi mu lukumi mu lwenda kinaana mu mukaaga. Mu kitongole ky'amagye ekikessi, yalina abantu abaali wansi w'obuduumizi bwe nga Paul Kagame, ng'ono oluvannyuma yafuuka pulezidenti wa Rwanda. Muntu yatwalibwa okwongera okutendekebwa mu magye mu Russia nga tannafuuka muduumizi wa Divizoni y'omu Bukiikakkono bwa Uganda. Yalinyisibwa ku mutendera gwa Meeja Genero mu ggye lya Uganda Peoples’Defence Force. Okukuzibwa kwe okw'amangu tekwakolebwanga awatali kumanyisibwa kw'abasirikale abakulu mu magye ga Uganda. Oluvannyuma yali wakuweereza ng'omuduumizi wa Uganda Peoples’Defence Force”. Ekifo ekyo oluvannyuma kyakyusibwa ne kifuulibwa omuduumizi w'eggye ly'eggwanga erya Uganda Peoples’Defence Force. Ng'omuduumizi w'eggye, ya alabirira okusuulibwa kw'ebitundu ebimu okuva mu magye. Abalabi baakinogaanya nti okulinyisibwa kwa Maj. Gen. Muntu okwamangu mu Uganda Peoples’Defence Force kwava ku nkola ye ng'omusirikale omwerufu era n'obuwulize bwe eri Pulezidenti wa Uganda. Obuwulize bwe bwasasulwa na buwagizi okuva eri Pulezidenti mu kaseera k'ennyombo ezaali ziriwo wakati wa Muntu n'ebiwayi by'amagye ebyali bimuvunaana olw'okugezaako okubiggyawo. Mu bano mwalimu abasirikale abaali bagambibwa 'abataasoma' nga bano bakulemberwamu Maj. Genero James Kazini. Muntu yavunaanibwa olw'okutandikawo enjawukana mu magye nga yasukkulumya nga abasirikale abaali basoma ate nga abataasoma abazza ku bbali. Mu kisaawe ky’ebyobufuzi Muntu yali mmemba mu kakiiko akaali kaalondebwa okukyusa ssemateeka mu Paalamenti ya lukumi mu lwenda kyenda mu ena okutuuka mu lukumi mu lwenda kyenda mu etaano. Oluvannyuma lw'obutakkiriziganya na nkola ya Museveni eri ebyobufuzi n'amagye, yaggyibwa ku bw'omudduumizi w'amagye era n’alondebwa ku bwaminisita ekifo kye yagaana mu mirembe. Mu Gwekkumi n’ogumu nkumi bbiri mu gumu, yalondebwa bammemba ba Paalamenti ya Uganda okuweereza ng'omu ku bantu omwenda abaali bakiikiridde Uganda mu lukiiko lwa Paalamenti y'omukago gw’amawanga g’omu bugwanjuba bwa Afirika. Nga abiri mu lumu Ogwekkumi n’ogumu nkumi bbiri abiri, Muntu, wamu n'abaali beesimbyewo ku kifo ky'obukulembeze, Bobi Wine, Henry Tumukunde, Norbert Mao ne Patrick Amuriat Oboi, bakkiriziganya okukola omukago ogw'awamu.